Þessi ljúfa og glæsilega ferð er um hið rómaða Provence hérað og hina stórfenglegu Alpa . Ferðin byrjar á flugi til Genfar í Sviss en þaðan höldum við rakleiðis til Valence í Frakklandi þar sem áð verður fyrstu nóttina . Leiðin liggur síðan suður til Camargue svæðisins sem er friðlýst vatnasvæði , myndað af árframburði Rónar í Provence héraðinu . Okkar samastaður er í útjaðri bæjarins Aigues Mortes sem er yndislegur miðaldabær . Umhverfis hann stendur enn afar heillegur borgarmúr . Þaðan verður farið í skemmtilegar skoðunarferðir til Arles , einnar af perlum Suður-Frakklands , klettabæjarins Les Baux og að Pont du Gard vatnsleiðslubrúnni frá tímum Rómverja . Hin töfrandi Avignon , borg páfans á 14. öld , verður heimsótt og farið í vínsmökkun í héraðinu Châteauneuf du Pape sem er með frægustu vínhéruðum landsins . Einnig verður komið til fallega bæjarins Saintes Maries de la Mer , pílagrímsbæjar sígauna í Evrópu . Endum þessa glæsilegu ferð í Annecy við samnefnt vatn sem er perla frönsku Alpanna . Brottför frá Keflavík kl 7:20 . Mæting í Leifstöð um 2,5 klst. fyrir brottför . Lending í Genf kl. 13:00 að staðartíma . Þaðan verður ekin fögur leið um Rónardalinn til Valence í Frakklandi , þar sem gist verður fyrstu nóttina í góðu yfirlæti . Í dag verður ekið til Aigues Mortes en á leiðinni þangað verður stoppað við Pont du Gard , hæstu vatnsleiðslubrú Rómverja . Margir telja það eitt mesta meistaraverk byggingarlistar frá þeirra tíma . Brúin , sem var notuð í 400 - 500 ár , er 49 m há og liggja vatnsleiðslurnar til nágrannaborgarinnar Nîmes . Þegar við höfum virt fyrir okkur þessa tilkomumiklu brú höldum við áfram til Aigues Mortes . Bærinn er lítill en líflegur með heillegu og fallegu borgarvirki frá miðöldum . Hér var ein mikilvægasta höfnin við Miðjarðarhafið en þess má geta að frá Aigues Mortes sigldi Ludwig heilagi í krossferðir sínar . Hér verður gist í 6 nætur á skemmtilegu hóteli í útjaðri bæjarins . Á hótelinu er stór garður og útisundlaug . Nú verður ekið sem leið liggur suður til bæjarins Arles , einnar af perlum Suður-Frakklands . Farið verður í skoðunarferð um þennan líflega bæ þar sem við skoðum meðal annars hið margrómaða rómverska hringleikahús og leikhús . Einnig fetum við í fótspor listamannsins Van Gogh en hann bjó þar um tíma og málaði mörg sín þekktustu verk , þ.á m. mynd af spítalanum sem hann lá á eftir að hafa skorið af sér eyrað og Gula kaffihúsið sem staðsett er á Forum torginu en upplagt er að kíkja þar við og fá sér smá hressingu . Eftir frjálsan tíma verður ekið til ævintýrabæjarins Les Baux sem var áður fyrr miðstöð trúbadora og mótmælenda . Ólýsanleg fegurð umvefur staðinn og útsýnið er ægifagurt . 26. maí | Sigling & frjáls dagur í Aigues Mortes Nú ökum við inn að miðaldabænum Aigues Mortes . Byrjað verður á að fara í skemmtilega siglingu um síkin langleiðina suður að Miðjarðarhafi en bærinn stendur einungis í 6 km fjarlægð frá hafinu . Á leiðinni gefur m.a. að líta merkilegar salttjarnir sem gaman er að sjá . Þegar komið verður á staðinn gefst hverjum og einum færi á að skoða Aigues Mortes eftir eigin hentugleika og fá sér hádegishressingu . Í dag munum við eiga töfrandi dag þegar við ökum um friðlýsta vatnasvæði Camargue , sem myndað er af árframburði Rónar . Þar má sjá flamingóa , svört naut og hvíta , arabíska hesta í hópum , sem er afar tilkomumikið . Á þessari leið verður stoppað í bænum Saintes Maries de la Mer , pílagrímsbæ evrópskra sígauna , og munum við skoða okkur um og njóta þess sem bærinn og bæjarbúar hafa upp á að bjóða . Við fetum í fótspor páfans í Avignon í dag . Þar verður áð við höllina sem var bústaður páfans á 14. öld og farið í stutta skoðunarferð um þessa gömlu og yndislegu virkisborg við ána Rón en síðar gefst frjáls tími . Áhugasömum gefst einnig tækifæri á að skoða frægu brúna St. Bénézet þar sem kapella heilags Bénézet er staðsett . Við munum enda daginn á ljúfum nótum og notalegu spjalli í vínsmökkun í héraðinu Châteauneuf du Pape sem er með þekktari vínhéruðum landsins . 29. maí | Frjáls dagur í slökun & Aigues Mortes Rólegheit og slökun er á dagskrá hjá okkur í dag en rútan fer fyrir hádegi inn í bæinn og þar er upplagt er að skoða sig aðeins betur um og fá sér hádegishressingu . Það er mjög áhugavert að ganga virkisveggina sem umlykja borgina en þar er búið að setja upp heilmikið sögusafn í hliðarrýmum virkisins . Eftir það verður ekið á hótelið og þar sem tilvalið er að slaka á við sundlaugina . Í dag kveðjum við þennan draumfagra stað og ökum til Annecy við Annecy vatnið , perlu frönsku Alpafjallanna , þar sem gist verður í 2 nætur . 31. maí | Skemmtilegur dagur í Annecy Við hefjum daginn á gönguferð um Annecy sem er yndisleg borg og nær að hrífa alla með sér . Áhugasamir geta til að mynda farið í töfrandi siglingu á vatninu . 1. júní | Heimferð frá Genf Þá er þessi glæsilega ferð á enda . Ekið verður til Genf en brottför þaðan er kl. 14:00 og lending í Keflavík kl. 15:50 að staðartíma .